Fecko, Martin, poslanec NR SR (2015-01-27):
Ďakujem pekne, pán predseda. Pani kolegyne, páni kolegovia, pán minister, pán spravodajca, niekoľko slov aj z mojich úst, ak dovolíte k tomuto návrhu zákona. Myslím si, že poslanci by mali byť hlasom ľudu a svojich voličov, tak dovolím si tu prečítať jeden apel, ktorý prišiel od riaditeľov akadémií na Slovensku, ktorí boli a boli aj v mojej kancelárii, a mali by sme sa týmto aj zaoberať. Takže nebudem vymýšľať, nie som učiteľ, samozrejme, školy som určité absolvoval. Myslím si, že každá škola, ktorá pripraví človeka pre život, aby sa mohol v ňom reálne uplatniť, má svoj zmysel, a ja tiež keď si pozriem, čo som vyštudoval, tak poľnohospodárstvo aj pozemkové úpravy, aj geodéziu, proste robím v tom, takže myslím si, že môžem aj tie školské časy povedať, že áno, boli tu na to, aby som to v reálnom živote využil a možnože sa bil o tú nejakú profesiu. Na druhej strane, myslím, si, že to, čo sme tu nemali, ktoré bolo v ’48. roku strihnuté, to, že keď sme mali podniky, boli zlikvidované, boli štátne podniky a teraz ja by som veľmi rád, keby sme sa vrátili naspäť, že áno, zdedí to syn, ten môj, a môže pokračovať v tom, ja neviem, či je cukrár, alebo je obuvník, neviem, vymýšľam si zas veci, nech pokračuje v tom, aké to odborné vzdelanie mu nemôžem dať ja ako, teda v prvom rade ja, nech sa ešte dovzdelá v nejakej odbornej škole, super, a nech pokračuje, lebo na tom je postavená aj možnože tá civilizácia, od ktorej my sme boli tých 40 rokov odstrihnutí, a nefungovalo to. Takže ja budem veľmi rád, keď tu vzniknú rodinné firmy, ktoré budú v tom danom možnože 100-200 rokov, áno, to som ja, ktorý som mal 15 generácií predo mnou, sme to robili, a tak sme to vyšperkovali, že sme teraz svetová veľmoc v tom a v tom alebo neviem v čom, a je to o tom. Takže je to o tom školstve. Dovoľte teda, pán minister, aby som prečítal ten list, ktorý som už avizoval, že prišiel ku mne, takže budem to citovať: „Vážené poslankyne a poslanci Národnej rady Slovenskej republiky, obraciame sa na vás so žiadosťou o podporu pozmeňovacieho návrhu § 3 ods. 1 typy stredných odporných škôl, ktorý je parlamentu predložený vo vládnom návrhu zákonu o odbornom vzdelávaní a príprave a o zmene a doplnení niektorých zákonov. Návrh zákona, ktorý rieši v prvom rade duálne vzdelávanie, zasahuje do typu a názvov škôl. Žiadame o ponechanie pôvodného typu stredných škôl, ktorý bol obsiahnutý v materiáloch, ktoré boli v pripomienkovom konaní nasledovne: a) stredná odborná škola s prívlastkom, b) stredná priemyselná škola s prívlastkom, c) stredná umelecká škola s prívlastkom, d) stredná pedagogická škola, e) stredná zdravotnícka škola, f) škola úžitkového výtvarníctva, g) policajná stredná odborná škola, h) stredná odborná škola požiarnej ochrany, i) obchodná akadémia, j) hotelová akadémia, k) pedagogická a sociálna akadémia, l) pedagogická a kultúrna akadémia, m) technická akadémia, n) dopravná akadémia. Odôvodnenie. Vo vládnom materiáli sa neuvažuje s akadémiami ako s typmi stredných odborných škôl a v odôvodnení sa uvádza, že vládou predložený návrh zákona vychádza najmä z požiadavky zamestnávateľov združených v Rade vlády Slovenskej republiky pre odborné vzdelávanie a prípravu a stavovských a profesijných organizácií. Takáto zhoda nie je u všetkých stavovských a profesijných organizácií a zamestnávateľov jednotná. Samotné odôvodnenie, prečo sa úpravou § 3 ods. 1 je podľa nášho názoru nedostatočné, účelové a zavádzajúce. Legislatíva neurčuje, či názov akadémia je pre stredné školy alebo vysoké školy. Z tohto pohľadu názov akadémia nemôže vyvolávať vo verejnosti nepresnosť v tom zmysle, že ide vzdelávanie na tzv. akademickej pôde. Argumenty, že akadémia by mala byť len vysoká škola, sú preto neopodstatnené. Výkladový slovník slovenského jazyka prisudzuje slovu akadémia aj význam druh strednej odbornej školy. Pomenovanie typu školy akadémia nevyvolávalo, nevyvoláva ani nebude vyvolávať priestor pre nedostatočnú orientáciu žiakov a rodičov pri výbere školy na prípravu pre budúce povolanie. Navyše mnohé akadémie pôsobia v segmente školstva už niekoľko desaťročí a verejnosť oprávnene očakáva, že tieto školy s pôvodným názvom budú aj naďalej v školskom vzdelávacom systéme. Akadémie, ktoré sa vrátili k svojmu pôvodnému historickému názvu akadémia, by chápali tento krok predovšetkým ako stratu identity, imidžu, tradícií školy, stratu jedinečnosti a postavenia v spoločnosti, o ktoré sa museli svojou dlhoročnou činnosťou zaslúžiť. Bolo by to vyjadrenie spoločenského neuznania a nedocenenia doterajšej práce týchto škôl. Zmena názvu každej organizácie je vážnym a finančne náročným zásahom do jej fungovania a mala by sa vykonávať len vo výnimočných prípadoch. zmena typu školy na jednej strane vôbec nerieši problematiku odborného vzdelávania, na druhej strane prinesie zvýšenie prevádzkové, administratívne náklady. Táto zmena by určite dezorientovala rodičov, verejnosť, pretože školy s názvom akadémia sú jasne definované a známe. Vzhľadom k tomu, že tento návrh zmeny zákona predkladajú riaditelia akadémií z celého Slovenska, ktorí zároveň zastupujú širokú pedagogickú, žiacku a rodičovskú verejnosť, veríme, že toto stanovisko bude vami akceptované.“ Toľko citát z listu, ktorý bol adresovaný asi každému poslancovi a poslankyni Národnej rady v súčasnosti. Sú tam podpísaní 16 riaditelia obchodných, teda aj iných akadémií zo Slovenska a stretnutie sa konalo 20. januára 2015. Takže bol by som rád, pán minister, nakoľko to v pripomienkovom konaní bolo v pôvodnom znení, neviem, prečo na vláde sa prijal takýto obmedzujúci nejaký aspekt, že ako to má vyzerať, keby ste sa tým vážne zaoberali a prípadne vyšli v ústrety týmto riaditeľom, ktorí sa cítia byť dotknutí na svojich, by som povedal, právach, ktoré doteraz mali a týmto spôsobom im budú, dá sa povedať, že uberané, a podľa mňa aj trošku dehonestované, pretože predsa akadémia je akadémia . A keď už raz sme to zaviedli, tak teraz neviem, či budeme každých 20 rokov skákať tak, tak, tak a budeme stále meniť, pretože niekto tu prišiel s novým neviem akým týmto, tak už urobme tak, aby ten cieľ bol jasný. Chceme vychovať normálnych ľudí aj na normálnych názvoch škôl, ktoré budú jasne definované a povedia, že áno, z toho vyjde, ja neviem, obchodník, z toho vyjde nejaký hotelier, z toho vyjde nejaký obuvník a z toho vyjde nejaký ďalší iný odborník, ktorý sa na trhu uplatní. Ďakujem pekne a končím, stále žime tak, aby bolo chleba aj neba. Ďakujem pekne.